泥行嘆
作者：方回
朝代：宋

paragraphs: 一彀十石弩，一吸三斗醋。
叵堪寧可耐，莫行爛泥路。
江臯一夜雨，田水縱橫注。
深泥三尺餘，淺泥沒草屨。
大似叱犁耙，濺面涴袍袴。
今年命大乖，十事九謬誤。
昨日湖口西，欲渡不得渡。
今日湖口東，一步成十步。
最念荷擔夫，馬上屢迴顧。
我馬亦虺隤，臨危更多怖。
誰使汝爲客，可嘆不可怒。